**Fine linier** Poros, sept, 2017, Bente Kure

Hængebryster og mormorgardiner

masser af rynker fordi vi griner

Alt søger sydpå som fugle i høst

men lander stadig på livets kyst

Al den løsagtighed rundt om på kroppen

der højlydt fortæller, vi har vær't på toppen

og langsomt men sikkert gir slip uden stop

Nogen vil påstå det sku hejses op

Men knirkende hofter og værkende skuldre

overdøves stadig af latter der buldrer

Og hud der er blevet som tørret siv

har fine linier fyldt med levet liv

Fine fordi de så fint fortæller

historierne bag de minder der vælder

frem, når vi taler om det der var

som formed den vej vi tog - og vi ta'r!

Dennehér kom da vi elsked hele natten

så søvnen var vågen og ude med katten

og den lig' ved siden af fik jeg dengang

du forsvandt igen og min tid blev lang

Den over panden var trange tider

Den lig' i midten var da jeg kom vid're

Læbernes gitterværk er slet og ret

fordi at jeg altid har smilet så bredt

Linierne taler om dem, som er døde

og dem på min vej, som fik mig til at gløde

Det var i rasende skændsel og skrål

men også i elskovens hedeste bål

Så er der alle de smil jeg har givet

fordi mange smiled' til mig gennem livet

Linier som flodlejer tårer har skabt

blev læring - erfaring - og slet ikke tabt

Så jeg vil svinge med mine gardiner

og stadig få grinende mavepiner,

Med glæde følge den vej som er min

Bli moden og fyldig som ædel vin

Og selvom alder er no'et man mærker

vil jeg trodse hver gang skroget værker

Betaget følge kroppens rejse mod syd,

bli' ved med at lære og rynkes med fryd.